Gewapende graad 2 se pa slaan glo op die vlugDalpark Primary School Foto: Google Earth Die polisie is op soek na die pa van ŉ graad 2-leerder wat vandeesweek by sy laerskool in Brakpan aan die Oos-Rand met ŉ gelaaide vuurwapen opgedaag het. Kapt. Kay Makhubele, provinsiale polisiewoordvoerder van Gauteng, het Vrydag aan Maroela Media gesê die polisie het die leerder aan Dalpark Primary School se pa gaan soek om hom te ondervra nadat die seun met die vuurwapen, gelaai met skerp ammunisie, by die skool opgedaag het. Die pa het egter glo ná die voorval aan die groot klok gehang is, die polisie ontduik en is steeds soek. “Die polisie het ŉ volskaalse soektog na hom van stapel gestuur,” het Makhubele gesê. Nadat die saak Dinsdag aanhangig gemaak is, is daar bevind dat die vuurwapen se reeksnommer glo afgevyl is en dat die vuurwapen dus ongelisensieer is. Maroela Media het Donderdag berig die leerder het Dinsdag met die vuurwapen by die skool opgedaag. “Volgens die inligting tot ons beskikking het hy die vuurwapen skool toe gebring met die doel om ŉ ander leerder te beseer,” het Steve Mabona, woordvoerder van die Gautengse departement van onderwys, Donderdag gesê. Die polisie is ontbied en beamptes het beslag gelê op die vuurwapen. Die seun is daarna na die Brakpan-polisiestasie geneem. “Die seun is nie aangekla nie en in die sorg van familielede vrygelaat,” het Mabona bygevoeg. Die leerder is teruggestuur skool toe en die polisie het vir hom berading gereël vir gedragsverandering. “Die skool se beheerliggaam het reeds met sy familielede vergader om die gedragskode van die skool te benadruk en die erns van die gedrag van hul kind te bespreek,” het Mabona gesê. “Daar is tydens die vergadering bepaal dat die leerder verdere sielkundige terapie moet ontvang.” Mabona het gesê die departement maan alle leerders om hulself te weerhou van wangedrag in skole en het ouers versoek om die departement by te staan om dissipline binne en buite die skool toe te pas. “Ons sal vinnig optree tydens voorvalle van wangedrag van leerders en onderwysers, aangesien dit by die departement aangemeld word.”